**DISPOZIŢIA**

**nr. 1123 din 14 decembrie 2023**

**privind aprobarea structurii emisiunii de obligațiuni ale Județului Cluj**

Preşedintele Consiliului Judeţean Cluj,

 Analizând Referatul nr. 48850 din 11.12.2023 privind aprobarea structurii emisiunii de obligațiuni ale Județului Cluj, întocmit de către Direcţia Generală Buget-Finanţe, Resurse Umane;

Ținând cont de:

* Art. 7 și art.8 din Hotărârea Consiliului Judeţean Cluj nr. 249/2022 privind aprobarea contractării unei finanţări rambursabile interne prin emisiune de obligațiuni ale Județului Cluj, cu modificările și completările ulterioare;

Luând în considerare dispozițiile:

* art. 2 alin. (2) și art. 3 alin. (2) din Legea 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare;

În conformitate cu prevederile:

* art. 191 alin. (1) lit. f) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

În temeiul competențelor stabilite prin art. 196 alin. (1) lit. b) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

DISPUNE

:

Art. 1 Se aprobă structura emisiunii de obligațiuni ale județului Cluj, după cum urmează:

1. Valoare nominală totală a emisiunii: 75.680.000 EUR;
2. valoare nominală obligațiune: 100 EUR;
3. număr obligațiuni emise: 756.800;
4. maturitate: 120 luni;
5. rambursare principal: în 5 tranșe anuale, în ani consecutivi, la data de plată a cuponului aferent celui de al doilea semestru al fiecăruia dintre anii 2029, 2030, 2031, 2032 și 2033. Aceste tranșe reprezintă, în procente din valoarea totală inițială a emisiunii: 16% în 2029, 18% în 2030, 20% în 2031, 22% în 2032 și, respectiv 24% în 2033. După fiecare rambursare, valoarea nominală a fiecărei obligațiuni se reduce proporțional;
6. Clauză de rambursare anticipată (CALL) cu dată certă: rambursare integrală, exclusiv la data de plată a cuponului al 12-lea, în anul 2029;
7. Cupon: variabil (floating): EURIBOR 6M + marjă fixă în intervalul închis [0,50 %, 3,4 %], care se va stabili în perioada de subscriere;
8. Plata cuponului: semianual;
9. Garantare: veniturile proprii ale Județului Cluj.

Art. 2. Se aprobă forma finală a documentului de prezentare pregătit în vederea emisiunii obligațiunilor menționate la punctul ‎1 de mai sus, precum și semnarea și aducerea la îndeplinire, de către sau în numele și pe seama județului Cluj, a termenilor și tranzacțiilor incluse în documentul de prezentare.

Art.3 Se aprobă intermedierea emisiunii de către operatorul economic selectat în urma procedurii de achiziție, respectiv Sindicatul de intermediere format din Asocierea BT Capital Partners S.A. și Alpha Bank România S.A., împreună cu subcontractantul Raiffeisen Bank S.A.

Art.4 Se aprobă derularea ofertei în perioada: 18.12.2023 – 19.12.2023, cu posibilitatea prelungirii acestei perioade.

Art.5 Obligațiunile vor fi oferite spre subscriere în cadrul unei Oferte de vânzare derulată prin plasament privat, adresat investitorilor calificati;

Art.6 Oferta va fi considerată încheiată cu succes dacă, la închiderea Ofertei, cel puțin 75% din obligațiunile oferite au fost subscrise în mod valid, adică minim 567.600 obligațiuni, în valoare totală de minimum 56.760.000 EUR;

Art.7 În situația închiderii cu succes a ofertei, se intenționează ca obligațiunile emise să fie admise la tranzacționare pe piața reglementată administrată de BVB (segmentul principal, categoria obligațiuni municipale), si sa fie semnate cu Depozitarul Central contractul de servicii de depozitare și registru și contractul de prestări servicii privind procesarea fondurilor bănesti aferente evenimentelor corporative prin conturi de distribuție deschise pe numele emitentului.

Art.8 Cu ducerea la îndeplinire şi punerea în aplicare a prevederilor prezentei dispoziţii se încredinţează Direcţia Generală Buget-Finanţe, Resurse Umane.

Art.9 Prezenta dispoziţie se comunică prin poștă electronică Direcţiei Generale Buget-Finanţe, Resurse Umane, precum şi Prefectului Judeţului Cluj.

 **CONTRASEMNEAZĂ:**

 **PREŞEDINTE, SECRETAR GENERAL AL JUDEȚULUI**

 **ALIN TIȘE SIMONA GACI**